CELEX: 62021CN0444
Language: el
Date: 2021-07-16 00:00:00
Title: Υπόθεση C-444/21: Προσφυγή της 16ης Ιουλίου 2021 — Ευρωπαϊκή Επιτροπή κατά Ιρλανδίας

20.9.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 382/19
            
         
      Προσφυγή της 16ης Ιουλίου 2021 — Ευρωπαϊκή Επιτροπή κατά Ιρλανδίας
      (Υπόθεση C-444/21)
      (2021/C 382/26)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: C. Hermes και M. Noll-Ehlers)
      
         Καθής: Ιρλανδία
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να αναγνωρίσει ότι η Ιρλανδία παρέβη τις υποχρεώσεις που υπέχει από το άρθρο 4, παράγραφος 4, και το άρθρο 6, παράγραφος 1, της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1) (στο εξής: οδηγία), καθόσον
                  
                              —
                           
                           
                              δεν όρισε το ταχύτερο δυνατόν και, το αργότερο, μέσα σε μία εξαετία, ως ειδικές ζώνες διατήρησης (ΕΖΔ) στην επικράτειά της τους 217 από τους 423 τόπους κοινοτικής σημασίας για την ατλαντική βιογεωγραφική περιοχή, οι οποίοι παρατίθενται στον κατάλογο που είχε θεσπιστεί με την απόφαση 2004/813/ΕΚ της Επιτροπής, της 7ης Δεκεμβρίου 2004 (2), όπως αυτός ενημερώθηκε με την απόφαση 2008/23/ΕΚ της Επιτροπής, της 12ης Νοεμβρίου 2007 (3), και με την απόφαση 2009/96/ΕΚ της Επιτροπής, της 12ης Δεκεμβρίου 2008 (4)·
                           
                        
                              —
                           
                           
                              δεν καθόρισε λεπτομερείς και εξειδικευμένους στόχους διατήρησης για 140 από τους 423 τόπους που απαριθμούνται στις ως άνω αποφάσεις της Επιτροπής· και
                           
                        
                              —
                           
                           
                              δεν καθόρισε τα αναγκαία μέτρα διατήρησης που ανταποκρίνονται στις οικολογικές απαιτήσεις των τύπων φυσικών οικοτόπων του παραρτήματος I και ειδών του παραρτήματος II της οδηγίας για τους 423 τόπους που απαριθμούνται στις ως άνω αποφάσεις της Επιτροπής.
                           
                        
            
                  —
               
               
                  να καταδικάσει την Ιρλανδία στα δικαστικά έξοδα.
               
            
         Ισχυρισμοί και κύρια επιχειρήματα
      
      Κατά την Επιτροπή, η Ιρλανδία δεν συνέστησε και δεν διαχειρίστηκε το δίκτυό της «Natura 2000» σύμφωνα με τις νομικές απαιτήσεις της οδηγίας.
      Πρώτον, η Ιρλανδία παρέβη τις υποχρεώσεις που υπέχει από το άρθρο 4, παράγραφος 4, της οδηγίας, καθόσον δεν όρισε ως ΕΖΔ το ταχύτερο δυνατόν και το αργότερο εντός χρονικού διαστήματος έξι ετών τους 423 τόπους που παρατίθενται στις ως άνω αποφάσεις της Επιτροπής. Μέχρι τη λήξη της προθεσμίας που καθορίζεται στη συμπληρωματική αιτιολογημένη γνώμη, η παράβαση αφορούσε 217 τόπους.
      Δεύτερον, η Ιρλανδία παρέβη το άρθρο 4, παράγραφος 4, της οδηγίας, καθόσον δεν καθόρισε ειδικούς και λεπτομερείς στόχους διατήρησης για όλους τους 423 επίμαχους τόπους. Μέχρι τη λήξη της προθεσμίας που καθορίζεται στη συμπληρωματική αιτιολογημένη γνώμη, η παράβαση αφορούσε 140 τόπους.
      Τρίτον, η Ιρλανδία δεν καθόρισε τα αναγκαία μέτρα διατήρησης που ανταποκρίνονται στις οικολογικές απαιτήσεις των τύπων φυσικών οικοτόπων του παραρτήματος I και των ειδών του παραρτήματος II, σύμφωνα με το άρθρο 6, παράγραφος 1, της οδηγίας, για τους 423 τόπους τους οποίους αφορά η παράβαση. Η πρακτική της Ιρλανδίας όσον αφορά τα μέτρα διατήρησης είχε ως αποτέλεσμα να μην έχουν καθοριστεί, μέχρι τη λήξη της προθεσμίας που καθορίζεται στη συμπληρωματική αιτιολογημένη γνώμη, για κανέναν από τους 423 τόπους τους οποίους αφορά η παράβαση μέτρα διατήρησης που ανταποκρίνονται στις νομικές απαιτήσεις του άρθρου 6, παράγραφος 1, της οδηγίας. Για πολλούς τόπους δεν είχε καθοριστεί κανένα απολύτως μέτρο διατήρησης. Για ορισμένους άλλους είχαν καθοριστεί μέτρα διατήρησης μόνον για ένα υποσύνολο των κρίσιμων τύπων φυσικών οικοτόπων του παραρτήματος I και ειδών του παραρτήματος II, οι οποίοι έχουν σημαντική παρουσία. Περαιτέρω, για μεγάλο αριθμό τόπων δεν είχαν καθοριστεί μέτρα διατήρησης βάσει σαφώς προσδιορισμένων και εξειδικευμένων για κάθε τόπο στόχων διατήρησης. Επιπροσθέτως, η Ιρλανδία παρέβη επίσης, κατά γενικό και διαρκή τρόπο, το άρθρο 6, παράγραφος 1, της οδηγίας, καθόσον καθόρισε μέτρα διατήρησης τα οποία δεν είναι επαρκώς ακριβή και λεπτομερή και τα οποία δεν αντιμετωπίζουν όλες τις πιέσεις και απειλές.
      
         (1)  ΕΕ 1992, L 206, σ. 7.
      
         (2)  Απόφαση 2004/813/ΕΚ της Επιτροπής, της 7ης Δεκεμβρίου 2004, με την οποία θεσπίζεται ο κατάλογος των τόπων κοινοτικής σημασίας για την ατλαντική βιογεωγραφική περιοχή, κατ’ εφαρμογή της οδηγίας 92/43/ΕΟΚ του Συμβουλίου (ΕΕ 2004, L 387, σ. 1).
      
         (3)  Απόφαση 2008/23/ΕΚ της Επιτροπής, της 12ης Νοεμβρίου 2007, βάσει της οποίας εγκρίνεται, σύμφωνα με την οδηγία 92/43/ΕΟΚ του Συμβουλίου, πρώτος ενημερωμένος κατάλογος των τόπων κοινοτικής σημασίας για την ατλαντική βιογεωγραφική περιοχή (ΕΕ 2008, L 12, σ. 1).
      
         (4)  Απόφαση 2009/96/ΕΚ της Επιτροπής, της 12ης Δεκεμβρίου 2008, σχετικά με την έγκριση του δεύτερου ενημερωμένου καταλόγου των τόπων κοινοτικής σημασίας για την ατλαντική βιογεωγραφική περιοχή κατ’ εφαρμογή της οδηγίας 92/43/ΕΟΚ του Συμβουλίου (ΕΕ 2009, L 43, σ. 466).